### NN 4/2025 (10.1.2025.), Pravilnik o dopunama Pravilnika o tehničkim pregledima vozila na cesti

Ministarstvo unutarnjih poslova

20

Na temelju članka 255. stavka 9. Zakona o sigurnosti prometa na cestama (»Narodne novine«, br. 67/08., 48/10. – Odluka Ustavnog suda Republike Hrvatske, 74/11., 80/13., 158/13. – Odluka i Rješenje Ustavnog suda Republike Hrvatske, 92/14., 64/15., 108/17., 70/19., 42/20., 85/22., 114/22., 133/23. i 145/24.) ministar unutarnjih poslova, uz prethodnu suglasnost ministra nadležnog za poslove prometa, donosi

PRAVILNIK

O DOPUNAMA PRAVILNIKA O TEHNIČKIM PREGLEDIMA VOZILA NA CESTI

Članak 1.

U Pravilniku o tehničkim pregledima vozila na cesti (»Narodne novine«, br. 132/17., 117/20. i 100/22.) iza članka 10. dodaje se članak 10.a koji glasi:

»Članak 10.a

(1) Primjerenim funkcionalnim i konstruktivnim oblikovanjem potpuno automatiziranog vozila potrebno je osigurati provedivost tehničkog pregleda vozila na cesti.

(2) Detaljan tehnički pregled za potpuno automatizirana vozila obavlja se isključivo u stanici za tehnički pregled vozila.

(3) Za potrebe detaljnog tehničkog pregleda potpuno automatiziranih vozila potrebno je osigurati mogućnost uporabe svih uređaja i opreme koji se koriste za obavljanje tih pregleda.

(4) Za potrebe provedbe tehničkih pregleda na cesti potpuno automatiziranih vozila, uključivo i detaljnog tehničkog pregleda koji se obavlja u stanici za tehnički pregled vozila, vozilom upravlja operator u vozilu, odnosno operator intervencije na daljinu, prema uputama ovlaštene osobe.

(5) Operator u vozilu, odnosno operator intervencije na daljinu, mora imati mogućnost pokretanja svih uređaja i sklopova na potpuno automatiziranom vozilu čija se tehnička ispravnost utvrđuje.

(6) Proizvođač vozila mora osigurati pristup podacima bitnim za provođenje tehničkog pregleda putem standardnog OBD II priključka i standardnih protokola.«.

Članak 2.

U Prilogu II. odjeljku 3. SADRŽAJI I METODE ISPITIVANJA, PROCJENA NEDOSTATAKA VOZILA, u tablici iza točke 9. dodaje se točka 10. koja glasi:

|  |  |  |  |  |  |
| --- | --- | --- | --- | --- | --- |
| 10. DODATNA ISPITIVANJA ZA POTPUNO AUTOMATIZIRANA VOZILA | | | | | |
| 10.1. Ugradnja i konfiguracija osjetnika | Vizualni pregled dopunjen korištenjem elektroničkog sučelja | (a) osjetnici loše pričvršćeni |  | X |  |
| (b) osjetnici nedostaju |  | X |  |
| (c) kontrolne lampice ili poruke na sučelju u kabini vozila ukazuju na neispravnost na osjetnicima |  | X |  |
| (d) neispravnosti očitane putem elektroničkog sučelja ukazuju na neispravnost osjetnika |  | X |  |
| (e) oštećen ili neispravan veći broj osjetnika zbog čega pouzdana vožnja vozila nije moguća |  |  | X |
| 10.2. Komunikacija s putnicima | Vizualni pregled dopunjen korištenjem elektroničkog sučelja | (a) uređaj za komunikaciju s putnicima nedostaje |  | X |  |
| (b) uređaji za komunikaciju s putnicima neispravni |  | X |  |
| 10.3. Ručno upravljanje vozilom | Vizualni pregled dopunjen korištenjem elektroničkog sučelja | (a) ručno upravljanje vozilom za potrebe tehničkog pregleda nije moguće – tehnički pregled nije moguće obaviti |  |  | X |
| (b) najmanje jedna operacija za potrebe tehničkog pregleda nije mogla biti ručno upravljana |  | X |  |
| 10.4. Software za upravljanje vozilom | Provjera identifikacijskog broja softwarea (RXSWIN) putem elektroničkog sučelja ili prema uputama proizvođača ako se taj broj ne nalazi na vozilu | (a) nije moguće očitati identifikacijski broj softwarea |  | X |  |
| (b) očitan identifikacijski broj softwarea nije u skladu s podacima proizvođača |  | X |  |
| 10.5. Očitavanje dijagnostičkih podataka | Korištenje elektroničkog sučelja | (a) očitane neispravnosti omogućuju daljnje prometovanje vozila | X |  |  |
| (b) očitane neispravnosti onemogućuju sigurno prometovanje vozila |  | X |  |
| (c) očitane neispravnosti predstavljaju neposrednu opasnost za putnike, vozilo i njegovu okolinu |  |  | X |

Članak 3.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-01/324
 Urbroj: 511-01-152-25-6
 Zagreb, 8. siječnja 2025.

Ministar
 dr. sc. Davor Božinović, v. r.